舟中對月
作者：董嗣杲
朝代：宋

paragraphs: 過峽水不清，渾濁甚他處。
今朝喜得晴，看月莫猶豫。
盡力掀篷開，浄着兩眼覷。
月色更婀娜，炯然洗積慮。
前磯水衝撞，傳若小灔澦。
令人厭水程，惟祝江靈助。
天地境界古，恨無槁梧據。
餘樽就手瀝，適口乏啖茹。
囁嚅味自佳，不須勞舉筯。
醒去掩篷眼，零落故衾絮。
呼天招仙游，同學列子御。
儻轉北頭風，穏涉蕪湖去。